Meddelelse til ISLAMIC STATE IN IRAQ AND THE LEVANT — KHORASAN (ISIL-K), som ved Kommissionens gennemførelsesforordning (EU) 2019/791 er føjet til den liste, der er omhandlet i artikel 2, 3 og 7 i Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne

(2019/C 169/09)

1. I Rådets afgørelse (FUSP) 2016/1693 ( 1 ) opfordres Unionen til at indefryse midler og økonomiske ressourcer, der tilhører medlemmer af ISIL- (Da'esh) og Al-Qaida-organisationerne samt andre personer, grupper, virksomheder og enheder, der er knyttet til dem, og som er opført på den liste, der er opstillet i medfør af FN's Sikkerhedsråds resolution (UNSCR) 1267(1999) og 1333(2000), og som ajourføres regelmæssigt af den FN-komité, som er nedsat i medfør af UNSCR 1267(1999). Den liste, som denne FN-komité har opstillet, omfatter: — ISIL (Da'esh) og Al Qaida — fysiske eller juridiske personer, enheder, organer og grupper med tilknytning til ISIL (Da'esh) og Al Qaida og — juridiske personer, enheder og organer, som ejes eller kontrolleres af eller på anden måde støtter en af disse tilknyttede personer, enheder, organer og grupper. Handlinger eller aktiviteter, der viser, at en person, gruppe, virksomhed eller enhed »har tilknytning« til ISIL (Da'esh) og Al-Qaida, omfatter: a) deltagelse i finansiering, planlægning, forberedelse eller udførelse af handlinger eller aktiviteter udført af, sammen med, under navn af, på vegne af eller til støtte for ISIL (Da'esh) og Al-Qaida eller enhver celle, affilieret gruppe, fraktion eller afledt gruppe heraf b) levering, salg eller overførsel af våben og dertil hørende materiel til alle sådanne c) rekruttering for alle sådanne eller d) anden form for støtte til alle sådannes handlinger eller aktiviteter.

2. Den 14. maj 2019 godkendte FN's Sikkerhedsråds komité tilføjelsen af punktet ISLAMIC STATE IN IRAQ AND THE LEVANT — KHORASAN (ISIL-K) til den liste, som føres af ISIL- (Da'esh) og Al-Qaida-sanktionskomitéen. ISLAMIC STATE IN IRAQ AND THE LEVANT — KHORASAN (ISIL- K) kan til enhver tid med den fornødne dokumentation rette en anmodning til FN's ombudsmand om, at beslutningen om at optage den på ovennævnte FN-liste tages op til fornyet overvejelse. Anmodningen stiles til følgende adresse: United Nations — Office of the Ombudsperson Room TB-08041D New York, NY 10017 USA Tlf. +1 2129632671 Fax +1 2129631300/3778 E-mail: ombudsperson@un.org Yderligere oplysninger findes på https://www.un.org/sc/suborg/en/sanctions/1267/aq_sanctions_list/procedures-for-delisting.

3. På grundlag af den FN-beslutning, der er nævnt under punkt 2, vedtog Kommissionen gennemførelsesforordning (EU) 2019/791 ( 2 ) om ændring af bilag I til Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne ( 3 ) . Ved den ændring, som foretages i henhold til artikel 7, stk. 1, litra a), og artikel 7a, stk. 1, i forordning (EF) nr. 881/2002, tilføjes ISLAMIC STATE IN IRAQ AND THE LEVANT — KHORASAN (ISIL-K) til listen i bilag I til den pågældende forordning (»bilag I«). Følgende foranstaltninger i forordning (EF) nr. 881/2002 finder anvendelse på de personer og enheder, som er opført i bilag I: 1) indefrysning af alle midler og økonomiske ressourcer, der tilhører, ejes eller besiddes af de pågældende personer og enheder, og forbud (gældende for alle) mod direkte eller indirekte at stille midler og økonomiske ressourcer til rådighed for eller til rådighed til fordel for de pågældende personer og enheder (artikel 2 og 2a) og 2) forbud mod direkte eller indirekte at yde, sælge, levere eller overføre teknisk rådgivning, teknisk bistand eller oplæring i militær virksomhed gældende for alle de pågældende personer og enheder (artikel 3).

4. Hvis de pågældende parter, der er blevet opført på listen, fremsætter bemærkninger hertil, foretages der en revurdering, jf. artikel 7a i forordning (EF) nr. 881/2002. De personer og enheder, der opføres i bilag I ved gennemførelsesforordning (EU) 2019/791, kan anmode Kommissionen om at få oplyst, hvad der ligger til grund for deres opførelse på listen. Anmodningen stiles til: European Commission »Restrictive measures« Rue de la Loi/Wetstraat 200 1049 Bruxelles/Brussel BELGIEN

5. De pågældende personer og enheder gøres tillige opmærksom på, at gennemførelsesforordning (EU) 2019/791 kan indbringes for Den Europæiske Unions Ret, jf. artikel 263, stk. 4 og 6, i traktaten om Den Europæiske Unions funktionsmåde.

6. For god ordens skyld gøres de personer og enheder, der er opført i bilag I, opmærksom på, at de har mulighed for at indgive en ansøgning til de kompetente myndigheder i den eller de relevante medlemsstater, der er opført i bilag II til forordning (EF) nr. 881/2002, med henblik på at opnå tilladelse til at anvende indefrosne midler og økonomiske ressourcer til basale behov eller specifikke betalinger, jf. forordningens artikel 2a.

(1) EUT L 255 af 21.9.2016, s. 25.

(2) EUT L 129 af 17.5.2019, s. 1.

(3) EFT L 139 af 29.5.2002, s. 9.